Ju Jesús tailhiꞌalh ju ixchivinti ju ixtꞌajun ajuniniꞌ ju ixꞌamamakaꞌui chai naulh:
―Jantu caꞌamakꞌaninilh ju miꞌalhunutꞌan.
Ju uxijnan ni lhilacꞌapꞌinatꞌit ju Dios pus vachuch aquilalhilacaꞌanau ju quitꞌin.
Junta vilhcha ju quimpai na lhu alin ju chakaꞌ.
Ni jantu cava chunch ju lactꞌiyan pus xaclajuniuch ni jantu chun junita.
Acꞌanach lakꞌoxiniꞌ ju milacchakaꞌan cunaꞌ ju uxijnan.
Chai ni acꞌanaꞌ lakꞌoxiniꞌ ju anuꞌ lakꞌachakꞌan ju milacataꞌan pus acminchokopalaꞌ aktam.
Chai quitꞌinch ju aclalhiꞌanau ju lactꞌiyan.
Ju chunch junta actsucuyanta pus vachuch anch ju atsꞌucꞌuyaꞌitꞌit ju uxijnan.
Cꞌatsꞌayatꞌitch ta anchach ju acꞌanaꞌ chai mispꞌayatꞌitch junta puꞌancan.
Ju Tumax junich ju Jesús:
―Quiꞌucxtin jantu iccꞌatsayau ta anchach ju apꞌinaꞌ.
Tas aclhimispayauch ju ti.
Ju Jesús junich ju Tumax:
―Quitꞌin ju icxati.
Laquimacni ju pucꞌatsacan ju stavasalanti.
Chai quitꞌin ju icxtꞌakꞌa ju atsucunti jonkꞌalhi.
Jantu lai xamatiꞌ lakꞌan ju quimpai ju jantu quilhilaksich.
Ni xaquilamispau tichi chavaich ju quitꞌin pus vachuꞌ ismispꞌatꞌit ju quimpai.
Pus ju chavai ni quilamispayauch tichi chavaich ju quitꞌin pus tachi ju va mispꞌayatꞌitch ju quimpai.
Chai tachi ju va laktsꞌinatꞌit ju quimpai.
Chai ju Pilipe junich:
―Quiꞌucxtin aquilamalacasuniuch ju mimpai.
Aclhikꞌachanauch.
Pus ju Jesús alackꞌalhtailh:
―Na makꞌanchich ju xaclatꞌaꞌalhtanatsucuyau ju uxijnan.
Ja vanach jantu qꞌuimispꞌai ji Pilipe.
Ju quilaktsꞌintach quitꞌin tachi ju va laktsꞌintach ju quimpai.
Tꞌas ni va nompꞌalai ju uxintꞌi ni acmalacasuniyan ju quimpai.
Ja jantu lacꞌaꞌi ni va lakatam Dios icjuntau ju quitꞌin chai ju quimpai.
Ju chivinti ju tuchi iclajunau jantu va laquiꞌakstu ju icchivinin.
Para ju quimpai ni va lakatam Dios quintꞌajunita pus yuchach ju navi ju lhichꞌalhcat ju laquimacni.
Alacꞌaꞌitꞌitch ni va lakatamch Dios ictꞌajunita ju quimpai.
U ni jantu lai pꞌulacꞌaꞌiyatꞌit ju va quinchivinti pus aquilapulhilacaꞌauch ju tuchi icnavita.
Slivasalh ju iclajunau.
Ju lhichꞌalhcat ju icnavi quitꞌin pus vachuꞌ chunch canaviyaꞌ ju quilhilacaꞌantach ju quitꞌin.
Chai palai kꞌai lhichꞌalhcat ju canaviyaꞌ ju yuchi va ixlacaꞌatalh ni aclakꞌanach ju quimpai junta vilhcha.
Tachi chun ju asqꞌuiniyaꞌitꞌit ju quimpai ju laquintapakaꞌut pus aclanaviniyauch.
Chunch ju catapucꞌatsayach ju lapanacni ni xakꞌai ju quimpai ju va quilacata ni istsꞌalh icjunita.
Ni tuꞌuꞌ asqꞌuinaꞌitꞌit ju laquintapakaꞌut pus quitꞌin ju aclanaviniyau.